Source: http://birosag.hu/szakmai-informaciok/altalanos-sajtokozlemeny/kaposvari-torvenyszek-elozetes-letartoztatas-2
Timestamp: 2018-02-26 03:54:16
Document Index: 237653

Matched Legal Cases: ['BÍRÓSÁG\n', 'bíróság ', 'bíróság ', 'bíróság ', 'bíróság ', 'bíróság ']

Kaposvári Törvényszék – előzetes letartóztatás elrendelése különösen nagy kárt okozó csalás ügyében | BÍRÓSÁG
Kaposvári Törvényszék – előzetes letartóztatás elrendelése különösen nagy kárt okozó csalás ügyében
2017. okt. 10. - 12:24, OBH-Sajto14
A Kaposvári Járásbíróság 2017. október 9-én elrendelte az előzetes letartóztatását annak az öt gyanúsítottnak, akiket különösen nagy kárt okozó csalás bűntette és más bűncselekmény miatt vettek őrizetbe. A bíróság megalapozottnak találta a gyanúsítottak terhére rótt bűncselekmények alapos gyanúját.
A büntetőeljárás eddigi adatai alapján az öt férfi elhitette a sértettel, hogy egyiküknek államtitkárként döntési jogosultsága van európai uniós pályázatok elbírálásában, és meghatározott pénzösszeg ellenében segítséget nyújt neki vissza nem térítendő támogatás elnyeréséhez.
A bíróság határozatának indokolása szerint valamennyi gyanúsított esetén megalapozottan lehet tartani a bűnismétlés veszélyétől, valamint attól, hogy szabadlábon hagyásuk esetén meghiúsítanák, megnehezítenék vagy veszélyeztetnék a bizonyítást. Két gyanúsított vonatkozásában a bíróság a legszigorúbb kényszerintézkedés elrendelését a szökés, elrejtőzés veszélyére tekintettel is indokoltnak találta.
A bíróság gyanúsítotti, illetve védői indítványra vizsgálta az enyhébb kényszerintézkedés alkalmazhatóságának lehetőségét is. Megállapította, hogy különösen a bizonyítékok megváltoztatásának veszélye kiküszöbölésére enyhébb kényszerintézkedés nem volna alkalmas, ezért a gyanúsítottak, illetve védőik házi őrizet elrendelésére irányuló indítványát elutasította.
Kaposvár, 2017. október 10.